餞王郎中赴湖南倉
作者：許應龍
朝代：宋

paragraphs: 明明天子御丹扆，首擇英賢將使指。
湖湘以南闕倉臺，環顧在廷誰足倚。
蓬山蘭省輟名流，禮樂光華共心企。
看看六轡載馳驅，爰度爰諏逮田里。
散財發廩蘇阨窮，揚善舉賢律貪鄙。
第恐崇臺未突黔，趣上亨衢詔泥紫。
與君同齒復同寅，那更著庭紹英軌。
交情金石久益堅，人雖漸遠心則邇。
衡陽鴈過可傳書，時願劉公貽一紙。